Kære Nabokonen Først og fremmest skal du holde op med at kigge ind over deres hæk. Så slipper du for at se rodet i deres have. Det er i øvrigt ubehageligt at have naboer, der går og kigger ind over hækken, så det tror jeg, de vil være glade for, at du holder op med. Du skal ikke skrive noget brev, og du skal heller ikke ringe på. De mennesker bor, som de har lyst til, og det skal de have lov til. Som du beskriver det, er der absolut intet ulovligt i at have legetøj liggende på sin lange uslåede græsplæne eller lave sko-skulpturer på trappen. De bor anderledes end dig. Jeg er sikker på, at du bor dejligt, og jeg mærker dit behov for, at alt skal være, som det altid har været, men det kan desværre ikke lade sig gøre. Vi må alle indstille os på forandringer gennem livet. Så længe du præsenterer dit eget sted præcis, som du kan lide det, så må du altså slippe tanken om at kontrollere de andre på vejen. Nyd dagene, og find glæde i de små og store ting. At se sig sur på naboens sko er spild af et dejligt liv.